《谢送崖公所画判官药方书》
元代·陈泰

我从海上归，不得海上方。庸医试饷吻，食之断人肠。

我从濠梁归，不得濠梁画。诗情勃郁时，强走何由化。

空山欲雪云冥冥，道逢裘兄双眼青。收方蓄画能通灵，快我诗肠频丁宁。

君持此方为国医黎民，要使药笼皆参苓。君持此画献赋凌烟阁，要使天下将相皆褒鄂。

海头不生断肠药。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。